b'\n_START_ARTICLE_\nBizas\n_START_PARAGRAPH_\nBizas (anti\xc4\x8dno gr\xc5\xa1ko: \xce\x92\xcf\x8d\xce\xb6\xce\xb1\xcf\x82 [Bizas], sodobno gr\xc5\xa1ko:\xce\x92\xcf\x8d\xce\xb6\xce\xb1\xce\xbd\xcf\x84\xce\xb1\xcf\x82 [Bizantas]), gr\xc5\xa1ki kolonist iz 7. stoletja pr. n. \xc5\xa1t., ustanovitelj Bizanca, kasnej\xc5\xa1ega Konstantinopla in Istanbula.\n_START_SECTION_\nUstanovitev Bizanca\n_START_PARAGRAPH_\nBizas, sin kralja Nisosa, je bil gr\xc5\xa1ki kolonist iz dorskega mesta Megara, ki je prosil Apolonovo prero\xc4\x8di\xc5\xa1\xc4\x8de v Delfih za nasvet, kje naj ustanovi svoje mesto. Dobil je odgovor, da nasproti "de\xc5\xbeele slepega". Bizas je med plovbo po Marmarskem morju nasproti Halkedona na\xc5\xa1el polotok, kjer se veliko naravno pristani\xc5\xa1\xc4\x8de Zlati rog stika z Marmarskim morjem in Bosporsko o\xc5\xbeino. Ugotovil je, da so morali biti ustanovitelji Halkedona slepi, da niso prepoznali prednosti polotoka na evropski strani Bosporske o\xc5\xbeine. Na polotoku, na katerem je sedaj pala\xc4\x8da Topkap\xc4\xb1, sta bili takrat dve majhni ribi\xc5\xa1ki naselbini Ligos in Simistra. Bizas je leta 667 pred n. \xc5\xa1t. na njem ustanovil svoje mesto in izpolnil prerokbo iz Delfov.'